Brand op wynlandgoed in bedwangDie brand op die Lourensford-wynlandgoed. (Foto: Facebook) ’n Brand wat Woensdag in die omgewing van die Lourensford-wynlandgoed in Somerset-Wes uitgebreek het, was teen Donderdagmiddag ten volle in bedwang. “Grondspanne sal in die omgewing bly en met skoonmaakaktiwiteite voortgaan,” het Jo-Anne Otto, woordvoerder van die Kaapse Wynland-distriksmunisipaliteit, Donderdag gesê. Maroela Media het vroeër berig ’n brand het Woensdag laatmiddag glo in die verouderde denneplantasie op Lourensford ontstaan waar die gemengde plantegroei, buitengewoon hoë temperature en droë weer vermoedelik die brand tot gevolg gehad het. Twee brandbestryders van die Stad Kaapstad het beserings opgedoen terwyl hulle die brand op die Lourensford-wynlandgoed bestry en ’n watertenker by ’n wal afgerol het. Hulle is Woensdagaand in die hospitaal opgeneem, maar intussen ontslaan. Otto het alle brandbestryders, onder andere die brand-en-reddingsdienste in Kaapstad, vir hul werk om die brand in bedwang te bring, bedank.